NFF har besluttet at to av kampene i 2. serierunde utsettes. Kampene det gjelder er Sandefjord-Ranheim og Stabæk-Start.

- Bakgrunnen er den ekstraordinære værsituasjon med mye snø på arenaene og dårlige værutsikter. Basert på situasjonen i dag og værutsiktene er det en betydelig risiko for at kampene ikke kan gjennomføres som planlagt. I runde 1 går alle kampene på kunstgress, mens naturgressbanene tas i bruk i runde 2. Der er utfordringene noe større. Etter en totalvurdering, basert på tilbakemeldinger fra klubber og befaringer, har NFF valgt å utsette disse to kampene allerede i dag, sier konkurransedirektør i NFF, Nils Fisketjønn.

Når det gjelder 1. serierunde førstkommende helg ser den ut til å gå som oppsatt.

- Akkurat nå ser runde 1 ut til å gå som planlagt. Uansett er man så nærme avspark at eventuelle endringer besluttes av dommeren på arenaen, sier Fisketjønn.